[pic] | COMISIA COMUNITĂŢILOR EUROPENE |

Bruxelles, 19.3.2009

COM(2009) 127 final

2009/0041 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 2115/2005 al Consiliului din 20 decembrie 2005 de stabilire a unui plan de redresare pentru halibutul negru în cadrul Organizației de Pescuit în Atlanticul de Nord-Vest

(prezentată de Comisie)

EXPUNERE DE MOTIVE

Scopul Regulamentului (CE) nr. 2115/2005 al Consiliului din 20 decembrie 2005 este implementarea în dreptul comunitar a unui plan de refacere a stocurilor de halibut negru adoptat de Organizația de Pescuit în Atlanticul de Nord-Vest (NAFO).

Aceste plan de refacere a stocurilor este revizuit la intervale regulate de NAFO.

Cu ocazia reuniunii anuale din 2007, desfășurată la Lisabona, Portugalia, NAFO a adoptat o serie de modificări referitoare la acest plan de reconstituire a stocurilor. Au fost adoptate următoarele modificări:

- întărirea măsurilor de raportare a capturilor și

- măsuri suplimentare de control pentru intensificarea inspecțiilor pe mare a vaselor care intră în zona NAFO, sau care o părăsesc.

Aceste modificări au fost adoptate cu sprijinul Comunității în urma consultării statelor membre, a industriilor implicate și a organizațiilor neguvernamentale.

Aceste măsuri au fost implementate în dreptul comunitar, cu titlu temporar, prin Regulamentul (CE) nr. 40/2008 al Consiliului din 16 ianuarie 2008 și Regulamentul (CE) nr. 43/2009 al Consiliului din 16 ianuarie 2009 de stabilire, pentru 2008 și 2009, a posibilităților de pescuit și a condițiilor conexe pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor

Modificările sunt obligatorii și, prin urmare, trebuie implementate în dreptul comunitar pentru un termen mai lung.

Scopul prezentei propuneri este de a introduce modificările necesare Regulamentului (CE) nr. 2115/2005 al Consiliului.

Propunerea intră în sfera competenței exclusive a Comunității. În consecință, principiul subsidiarității nu se aplică.

Propunerea nu are implicații asupra bugetului comunitar.

Temeiul juridic al propunerii îl constituie articolul 37 din Tratatul CE.

Consiliul este invitat să aprobe prezenta propunere în cel mai scurt timp posibil.

2009/0041 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 2115/2005 al Consiliului din 20 decembrie 2005 de stabilire a unui plan de redresare pentru halibutul negru în cadrul Organizației de Pescuit în Atlanticul de Nord-Vest

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37,

având în vedere propunerea Comisiei[1],

având în vedere avizul Parlamentului European[2],

întrucât:

(1) Regulamentul (CE) nr. 2115/2005 al Consiliului de stabilire a unui plan de redresare pentru halibutul negru în cadrul Organizației de Pescuit în Atlanticul de Nord-Vest[3] implementează un plan de refacere a stocurilor de halibut negru adoptat de Organizația de Pescuit în Atlanticul de Nord-Vest (denumită în continuare „NAFO”).

(2) Cu ocazia celei de-a 29-a reuniuni anuale care a avut loc în septembrie 2007, NAFO a adoptat o serie de modificări ale acestui plan de reconstituire a stocurilor. Aceste modificări privesc întărirea măsurilor de raportare a capturilor și măsuri suplimentare de control pentru intensificarea inspecțiilor pe mare a vaselor care intră în zona NAFO sau care o părăsesc.

(3) Este, prin urmare, necesară modificarea Regulamentului (CE) nr. 2115/2005 al Consiliului în vederea implementării modificărilor aduse planului de refacere a stocurilor.

ADOPTĂ PREZENTUL REGULAMENT:

Articolul 1

Regulamentul (CE) nr. 2115/2005 se modifică după cum urmează:

(1) Se inserează următorul articol 5a:

„Ar ticolul 5a Intrarea în zona de reglementare NAFO

1. Navele de pescuit la care se face referire la articolul 5 alineatul (1) pot pătrunde în zona de reglementare NAFO pentru a pescui halibut negru numai în cazul în care:

1. au la bord mai puțin de 50 de tone de captură de orice fel sau

2. respectă procedura prevăzută la alineatele (2), (3) și (4).

2. Atunci când o navă de pescuit are la bord 50 de tone sau mai mult de capturi din alte zone decât zona de reglementare NAFO, aceasta transmite Secretariatului NAFO, prin e-mail sau fax, cu cel puțin 72 de ore înainte de intrarea în zona de reglementare NAFO:

- cantitatea capturilor reținute la bord,

- poziția (latitudine/longitudine) unde comandantul navei consideră că nava va începe pescuitul și

- ora estimată de sosire la respectiva poziție.

3. În cazul în care, după comunicarea menționată la alineatul (2), o navă de inspecție își semnalează intenția de a efectua o inspecție, aceasta transmite navei de pescuit în cauză coordonatele unui punct de control unde va avea loc inspecția. Punctul de control nu trebuie să se afle la o distanță mai mare de 60 de mile nautice față de poziția în care comandantul navei consideră ca nava va începe activitatea de pescuit.

4. Nava de pescuit la care se face referire la alineatul (2) poate începe pescuitul în oricare dintre cazurile următoare:

3. dacă primește notificare în acest sens de la secretariatul NAFO;

4. dacă, după o inspecție efectuată în conformitate cu alineatul (3), este informată de nava de inspecție că poate începe pescuitul;

5. dacă nava de inspecție nu a început inspecția în decurs de trei ore de la sosirea navei de pescuit la punctul de control stabilit în conformitate cu alineatul (3);

6. dacă până în momentul în care intră în zona de reglementare NAFO nu a primit nicio comunicare de la secretariatul NAFO sau de la o navă de inspecție anunțând-o că o navă de inspecție are intenția de a o controla în conformitate cu alineatul (3).”

(2) Articolul 6 se modifică după cum urmează:

7. La alineatul (1), litera (b) se înlocuiește cu următorul text:

„(b) cantitățile de halibut negru capturate pe o bază de cinci zile, inclusiv dacă acestea sunt nule. Acest raport este transmis pentru prima dată cel târziu la sfârșitul celei de-a zecea zile care urmează datei de intrare a navei în subzona 2 și diviziunile 3KLMNO ale NAFO,

8. Alineatele (2) și (3) se înlocuiesc cu următorul text:

„2. Imediat după ce le-au primit, statele membre transmit Comisiei rapoartele prevăzute la alineatul (1). Comisia transmite imediat raportul prevăzut la alineatul (1) litera (b) secretariatului NAFO.

3. Atunci când capturile de halibut negru notificate în conformitate cu alineatul (2) sunt considerate ca epuizând 75 % din contingentul atribuit statelor membre, comandanții transmit rapoartele prevăzute la alineatul (1) litera (b) din trei în trei zile.”

Articolul 2

Prezentul regulament intră în vigoare în a șaptea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu,

Președintele

[1] JO C , , p. .

[2] JO C , , p. .

[3] JO L 340, 23.12.2005, p. 3.